དོན་འདི་དག་ལ་ཐམས་ཅད་མཁྱེན་པ་དགེ་འདུན་གྲུབ་པས།ཞིང་འདིར་ཁྱོད་སྐུའི་ཉིན་བྱེད་ཤར་བའི་ཚེ།།ལོག་སྨྲ་འབྱུང་བོའི་བྱ་རྣམས་ལོང་གྱུར་ཅིང་།གསུང་རབ་འདབ་རྒྱའི་ཚལ་ཀུན་རྒྱས་མཛད་པ།།སྔོན་མེད་ཉི་མ་མཆོག་ལ་གསོལ་བ་འདེབས།།ལྷ་དང་བཅས་པའི་རྒྱལ་སྲིད་ཡོངས་རྫོགས་ལ།།ཆོས་ཀྱི་འཁོར་ལོས་འདོད་དགུར་དབང་བསྒྱུར་བ།།ཆོས་ཀྱི་རྒྱལ་བོ་མཁས་གྲུབ་དགེ་ལེགས་དཔལ།།བཟང་བོའི་ཞབས་ལ་གུས་པས་གསོལ་བ་འདེབས།།རྒྱ་ཆེན་བསོད་ནམས་རིང་ནས་བསྐྲུན་པའི་མཐུས།།རང་དང་གཞན་གྱི་ཚེ་རབས་བརྒྱ་སྟོང་ཀུན།།ཇི་བཞིན་དྲན་པའི་སྔན་གནས་མཁྱེན་པ་སོགས།།མངོན་ཤེས་ཐོགས་མེད་མངའ་ལ་གསོལ་བ་འདེབས།།གཞོན་དུ་ཉིད་ནས་ཁྱོད་སྐུའི་ལྷུན་པོ་ནི།།ཆོས་གོས་མཚམས་སྤྲིན་གཞོན་ནུས་རབ་འཁྱུད་ཅིང་།།མཁས་མང་གསེར་རིའི་དབུས་ན་ཡོན་ཏན་གྱི།།བང་རིམ་མངོན་པར་མཐོ་ལ་གསོལ་བ་འདེབས།།ཆེ་བས་ཀུན་ཏུ་ལྷག་པའི་ལྷ་རྣམས་ཀྱིས།།རྗེས་སུ་བཟུང་ནས་ལེགས་པར་སྦྱངས་པ་ལས།།བཀའ་དང་བསྟན་བཅོས་ཀུན་གྱི་ཚིག་དོན་ལ།།མཁས་པའི་མཁས་པ་ཁྱོད་ལས་གསོལ་བ་འདེབས།།ཞེས་དང་།འདི་ན་ཆོས་ཀྱི་དུང་ཆེན་འབུད་པ་ལ།།ད་ལྟར་ཁྱོད་ལས་མཆོག་གཞན་མ་མཆིས་ཞེས།།དམ་ཅན་རྒྱ་མཚོའི་ཚོགས་ཀྱི་མགྲིན་གཅིག་ཏུ།།མགོན་ཁྱོད་མཆོག་ཏུ་བསྔགས་ལ་གསོལ་བ་འདེབས།།བགེགས་དཔུང་འཇོམས་པའི་མཐུ་རྩལ་མཐའ་ཡས་པའི།།ཕྱི་ནང་བསྟན་སྲུང་རྒྱ་མཚོའི་ཚོགས་རྣམས་ཀྱིས།།ཁྱོད་ཀྱི་བཀའ་དང་དམ་ལས་མི་འདའ་བར།།ཚུལ་བཞིན་འཕྲིན་ལས་བསྒྲུབས་ལ་གསོལ་བ་འདེབས།།ཞེས་བསྔགས་སོ།།